Der var tale om en overtrædelse af den såkaldte racismeparagraf i straffeloven, da en 29-årig mand 4. april 2021 udøvede hærværk mod den jødiske kirkegård ved krydset mellem Sankt Jørgens Gade og Hasserisgade i Aalborg. Det slog Landsretten tirsdag fast, da man her satte to streger under den dom, der tidligere var blevet afsagt i byretten. Manden blev blandt andet dømt for at male rød farve, der skulle forestille blod, på murværket ind til kirkegården. Og smøre dukker ind i rød farve og efterlade dem både på og uden for kirkegården. På stedet var der desuden løbesedler fra den højreekstremistiske bevægelse Nordfront - en højreradikal organisation, der er kendt af politiet for diverse aktioner, også i Nordjylland. - Det er noget man med både politi og anklagenævnets øjne ser med alvorlige øjne på, når man begår forbrydelser med det formål at forhåne eller nedværdige andre – i det her tilfælde den jødiske tro og kultur, siger anklager Frederik S. W. Rasmussen. Sagen anket fra byretten Den dømte mand havde anket dommen fra byretten til landsretten. Samtidig havde hans forsvarer påpeget nye oplysninger i sagen, som dommeren valgte at lade undersøge nærmere inden den endelige dom tirsdag. Den 29-årige hævdede, at han spillede Xbox med en ven på gerningstidspunktet – en oplysning, politiet har set nærmere på. Alligevel endte sagen tirsdag med en stadfæstelse af dommen, der bygger på racismeparagraffen i straffeloven, fordi hærværket hånede og nedværdigede jøder på grund af deres tro. Landsretten skærpede i flere henseender dommen, fortæller Frederik S. W. Rasmussen: -  I landsretten mente man, modsat byretten, at der var tale om systematisk eller groft hærværk. Han bliver også dømt for at være I besiddelse for nogle våbendele, han I byretten blev frifundet for, . I dommen på et års ubetinget fængsel indgår 10 måneders reststraf fra en tidligere sag, hvor manden var dømt for trusler og våbenbesiddelse. Den 29-årige har gennem hele forløbet nægtet sig skyldig og tidligere beskrevet dommen som ’justitsmord’. Beviser fundet på telefon Den nu dømte 29-årige mand blev anholdt og sigtet 10 dage efter hærværket på den jødiske kirkegård i påsken 4. april 2021. Politiets eksperter fandt på mandens telefon beviser på, at han udførte hærværket. I juni måned blev han i byretten kendt skyldig i at stå bag racistisk betinget hærværk. Han ankede sagen til landsretten, der løsladte ham efter det såkaldte proportionalitetsprincip. At man ville kunne risikere, at manden, hvis han fortsat var fængslet, ville komme til at sidde fængslet i længere tid, end den eventuelle straf, han i landsretten ville få. Sagen har kørt mandag og tirsdag i denne uge ved Vestre Landsret. Justitsminister Nick Hækkerup (S) har tidligere kaldt hærværket mod den jødiske begravelsesplads i Aalborg for “oprørende og dybt beskæmmende”. Der er tidligere begået hærværk mod andre jødiske gravpladser – senest i oktober sidste år i Randers. Her overhældte to mænd 84 gravsten med grøn maling og væltede nogle af dem. Andre fik et gult klistermærke på sig med teksten “Jude”. VIDEO: Se hærværket på den jødiske kirkegård i Aalborg:

Referat:
En 29-årig mand fik stadfæstet sin dom på et års ubetinget fængsel, efter Landsretten tirsdag tog stilling til hans anke af sagen om hærværk i Aalborg.